58 साल से लापता डिवाइस ढूंढ़ना जरूरी, ताकि पता चल सके रेडिएशन का खतरा है या नहीं
India IB CIA Agency Nanda Devi Nuclear Device Mystery | हिमालय इन दिनों नए बदलाव के दौर से गुजर रहा है। ये बदलाव तीन तरफा हैं। भीतर के यानी भूगर्भीय, ऊपर के यानी मौसमी और तीसरा ‘ब्लास्ट फ्रॉम द पास्ट'।
हिमालय इन दिनों नए बदलाव के दौर से गुजर रहा है। ये बदलाव तीन तरफा हैं। भीतर के यानी भूगर्भीय, ऊपर के यानी मौसमी और तीसरा ‘ब्लास्ट फ्रॉम द पास्ट'। यानी हमारा ही ‘बोया' एक न्यूक्लियर डिवाइस जो हिमालय की अंदरूनी और मौसमी हलचलों के कारण सालों से खतरे का सायरन बजा रहा है।
बात 1965 के एक सीक्रेट ऑपरेशन की है, जो अमेरिका और भारत ने मिलकर चीन पर नजर रखने के लिए किया था। टूल था एक जासूसी यंत्र जिसका जनरेटर परमाणु ऊर्जा से चलने वाला था। यह नंदादेवी के शिखर तक पहुंचा भी, लेकिन बर्फ के तूफान में खो गया। आशंका है कि अब यही न्यूक्लियर डिवाइस किसी बड़ी त्रासदी का कारण बन सकता है।
इस न्यूक्लियर डिवाइस को नंदादेवी तक ले जाना ही था सीक्रेट ऑपरेशन, जिसे लीड किया पर्वतारोही कैप्टन एमएस कोहली ने जो अब नागपुर में रहते हैं और बता रहे हैं कि 1965 में रखा गया यह न्यूक्लियर डिवाइस 2023 में कैसे और कितना खतरनाक है?
सवाल : उत्तराखंड के नंदादेवी पर्वत पर न्यूक्लियर डिवाइस क्यों रखा गया? क्या आईबी और सीआईए का संयुक्त अभियान था?
जवाब :  हां, संयुक्त अभियान था। आईबी के तत्कालीन हेड बी एन मलिक इस अभियान के इंचार्ज थे। दरअसल,16 अक्टूबर 1964 को चीन ने अपना पहला न्यूक्लियर परीक्षण किया। इससे अमेरिका चिंतित हुआ। भारत 1962 की लड़ाई चीन से हार चुका था।
भारतीय खुफिया एजेंसी आईबी और अमेरिका की सीआईए ने मार्च 1965 में फैसला लिया कि नंदादेवी पर न्यूक्लियर एनर्जी चलित जासूसी यंत्र लगाया जाए। नंदादेवी इसलिए क्योंकि वहां से उन तिब्बती पठारों पर नजर रखना आसान था, जहां चीन परीक्षण कर रहा था। हम चाहते थे कि चीनी न्यूक्लियर ताकत पर नजर रखें।
सवाल : न्यूक्लियर डिवाइस गायब कैसे हो गया? 
जवाब : नंदादेवी पहुंचने का एक ही रास्ता था जो ऋषि गंगा से गुजरता था। टीम अक्टूबर 1965 में न्यूक्लियर डिवाइस लेकर कैंप-3 तक पहुंच गई। आखिरी कैंप तक पहुंचने से पहले भयंकर बर्फीला तूफान आ गया। टीम खतरे में थी। मैंने आईबी चीफ मलिक की राय से मिशन स्थगित कर दिया। हम डिवाइस को चट्‌टान की कोख में छिपाकर लौट आए। अगले साल दोबारा गए तो डिवाइस नहीं मिली। हमने ये माना कि तूफान की वजह से डिवाइस ग्लेशियर में कहीं फंस गई है।
सवाल : 2023 में मैं जब आपसे बात कर रहा हूं तो क्या खतरनाक न्यूक्लियर डिवाइस अभी भी नंदा देवी के गर्भनाल में फंसा हुआ है?
जवाब : मैं 1966 के बाद से कई बार अपनी टीम के साथ डिवाइस काे ढूंढने नंदादेवी गया, लेकिन नहीं मिला। आज क्या स्थिति है ये भारत सरकार ही बता सकती है। मुझे बताया गया कि फरवरी 2021 में उत्तराखंड के चमोली के रैणी गांव में ग्लेशियर फटने से भयंकर बाढ़ आई थी। पूरा गांव व ऋषि गंगा में बना हाइड्रो पॉवर प्रोजेक्ट भी बह गया। 200 से अधिक लोगों की जानें गई। मेरा आकलन है कि ये सब न्यूक्लियर डिवाइस के जेनरेटर के फटने से हुआ। यदि ऐसा हुआ है तो अब वहां न्यूक्लियर डिवाइस नहीं है।
सवाल : आप कह रहे हैं कि अब वहां डिवाइस नहीं है, पर सरकार खामोश है। भास्कर ने RTI से सूचना मांगी है, पर जवाब नहीं आया, क्या खतरा अब खत्म हो गया है?
जवाब : आधुनिक तकनीकें आ गई हैं। जमीन के भीतर तक की चीजों को बिना खुदाई किए देख पाना संभव है। इसलिए सरकार को फिर से सर्च ऑपरेशन चलाना चाहिए और यह साफ करना चाहिए कि वहां पर न्यूक्लियर डिवाइस है या नहीं। क्योंकि मौसम बदल रहा है, हिमालय में ग्लेशियर पिघल रहे हैं, ये क्षेत्र भूकंप के जोन-5 में आता है जो कि अति संवेदनशील है। मुझे बताया गया था कि न्यूक्लियर डिवाइस में प्लूटोनियम-238 था, जिसकी उम्र 90 साल के आसपास है। इसलिए कह नहीं सकता कि खतरा टल गया है।
सवाल : डिवाइस ढूंढने के लिए कितने अभियान चले, क्या अमेरिका ने हमारी मदद की?
जवाब : अमेरिका ने एयरक्राफ्ट और न्यूक्लियर एक्सपर्ट भेजे। मैं खुद 1 साल तक ढूंढता रहा। पानी की भी जांच की। कई बार कोशिश की, लेकिन डिवाइस नहीं मिली। चिंता इस बात की भी थी कि डिवाइस में रेडियोएक्टिव मटीरियल है। ऋषिगंगा नंदादेवी के बिल्कुल नीचे से निकलती है इसलिए गंगा में न्यूक्लियर प्रदूषण का बड़ा खतरा था। खोजने के लिए 1966 में पहला अभियान चला। पर हम सफल नहीं हो पाए। सरकार को अब इसे ढूंढना चाहिए।न्यूक्लियर डिवाइस खोने पर भारत सरकार ने क्या एक्शन लिया?A. प्रधानमंत्री मोरारजी देसाई ने मुझे बुलाया। 2 दिन तक साथ रखा। मुझसे पूरी जानकारी ली। मैंने डिवाइस को रखने से खोने तक की घटना बताई। मैंने यह बताया कि रेडियोएक्टिव रिसाव हुआ तो हिमालय और गंगा में न्यूक्लियर प्रदूषण का खतरा है। उन्होंने परमाणु वैज्ञानिकों से भी मेरी मुलाकात करवाई। तय हुआ कि सरकार इसे ढूंढने के लिए बड़े स्तर पर अभियान चलाएगी।
सवाल : न्यूक्लियर डिवाइस की खोज को लेकर 2023 में आपके पास क्या अपडेट है?
जवाब : मुझे कोई जानकारी नहीं है कि सरकार ने डिवाइस काे खोजने का अभियान जारी रखा है या बंद कर दिया। लेकिन मेरा मानना है कि स्थिति स्पष्ट होनी चाहिए। ताकि डिवाइस के रूप में हिमालय में जो खतरा है, उस पर संशय खत्म हो जाए।
सवाल : क्या जो कुली न्यूक्लियर डिवाइस को लेकर नंदादेवी तक गए थे, बाद में सभी की मौत कैंसर से हुई।
जवाब : ये मेरी जानकारी में नहीं है। दूसरा हमारी टीम का कोई भी सदस्य रेडिएशन के संपर्क में नहीं आया। सीआईए ने हमें जेब में रखने के लिए एक बैज दिया था। कहा था कि कोई भी रेडिएशन के संपर्क में आएगा तो ये बैज रेड हो जाएगा। पूरे अभियान के दौरान हमारे किसी साथी का बैज रेड नहीं हुआ। यानी हम में से कोई भी रेडिएशन के संपर्क में नहीं आया। मुझे लगता है कि कुलियों की मौत की वजह कोई और रही होगी।
सवाल : 1965 में जब न्यूक्लियर डिवाइस खो गया तो हमने चीन पर नजर रखने के लिए कोई दूसरी डिवाइस किसी पर्वत पर लगाई थी?
जवाब : हां, 1966 के आसपास भारत और अमेरिका ने ही नंदाकोट पर दूसरी न्यूक्लियर डिवाइस लगाई, जो एक्टिव भी रही। हालांकि कुछ साल बाद इसे हटा दिया गया, क्योंकि अमेरिका ने कई ताकतवर सेटेलाइट छोड़ दिए थे। चीन पर नजर रखने के लिए ये ही पर्याप्त थे।
सवाल : आप जासूस नहीं थे, टीम लीडर कैसे चुने गए?
जवाब : नंदादेवी मिशन पर्वतारोही ही पूरा कर सकते थे, मुझे मालूम नहीं था कि यह जासूसी मिशन है। नंदादेवी की चोटी एवरेस्ट से मुश्किल है। यहां पर्वतारोही ही पहुंच सकते थे। मैं 1965 में पहली बार एवरेस्ट पर पहुंचे भारतीय दल का लीडर था। मुझे नहीं पता था कि मैं न्यूक्लियर डिवाइस ले जा रहा हूं। आईबी के पहले डायरेक्टर भोलानाथ मलिक और सीआईए के सीनियर एडवाइजर अकर गॉजलमैन ने ऑपरेशन की निगरानी की थी।